Ну а сёння ва ўсіх залах Рэспубліканскай мастацкай галерэі БСМ (Палац мастацтва) працуе вялікая выстава жывапісу, скульптуры і графікі, на якой чвэрць членаў Саюза мастакоў паказалі больш за 400 твораў, зробленых за апошнія два гады. Да пачатку з’езда экспазіцыя працуе як V Беларуская біенале жывапісу, графікі і скульптуры “БІ-5”, а пасля 11 снежня — напярэдадні адкрыцця з’езду, гэтая экспазіцыя будзе часткова “рэканструяваная” і дапоўненая новымі творамі. Такім чынам, біенале плаўна ператворыцца, так бы мовіць, у справаздачную выставу мастакоў за перыяд паміж з’ездамі. Ці дасць яна падставу сур’ёзна пагутарыць не толькі і нават не столькі ўласна пра экспазіцыю, колькі пра тыя прынцыповыя пытанні сучаснага мастацтва, якія заканамерна выцякаюць з гэтай выставы? Пабачым. Асабліва з пункта гледжання тых агульных праблем, агульных радасцей і трывог, якія існуюць сёння ў нашым “каралеўстве люстэрак”, якія адбіваюць сусвет і, хачу думаць, люстэрак не “крывых”.